Gru-ontdekking vanuit helikopter in Pta gemaakArgieffoto Suid-Afrikaanse lugmagpersoneel het Maandag ‘n gru-ontdekkig vanuit ŉ helikopter gemaak. Konst. Tumisang Moloto, woordvoerder van die polisie, het gesê omstreeks 12:30 het die insittendes in die helikopter ŉ maroen voertuig gesien wat op ŉ afgeleë plek naby die Swartkop-lugmagbasis gestaan het. ’n Vrou se liggaam het langs die voertuig gelê. Die personeel het dadelik die polisie in kennis gestel en hulle het die liggaam langs die Snake Valley-skietbaan aangetref. “Die vrou het verskeie steekwonde aan haar liggaam en erge kopbeserings gehad,” het Moloto gesê. “Haar persoonlike besittings was onaangeraak in die Renault Sandero-voertuig gelaat.” Daar is later vasgestel dat die vrou ŉ 27-jarige inwoner van Tembisa is. Moloto het gesê die motief vir die moord kon nog nie vasgestel word nie en niemand is nog in hegtenis geneem nie. “Indien enigiemand meer inligting oor hierdie saak het, kan die ondersoekbeampte, ao. Van Rensburg, by 082 0811 781 gekontak word,” het sy gesê.